**Eetu Aarne Oskari Mäkiniemi** (s. 19. huhtikuuta 1999 Vantaa) on suomalainen jääkiekkomaalivahti, joka pelaa NHL-seura San Jose Sharksin organisaatiossa. Hän pelannee lähinnä AHL-joukkue San Jose Barracudassa.

Ura
---

### Seuraura

Mäkiniemi on Kiekko-Vantaan kasvatti. Hän siirtyi C-juniori-ikäisenä Jokereihin kaudeksi 2014–2015. Kaudella 2016–2017 Mäkiniemi jakoi varsin tasaisesti seuran A-nuorten torjuntavastuun Wouter Peetersin kanssa. Hän edusti joukkuetta kauden aikana myös Junior Club World Cupissa.

Carolina Hurricanes varasi Mäkiniemen neljännellä kierroksella 104. pelaajana NHL:n varaustilaisuudessa 2017. Ennen tätä, toukokuussa hän teki Jokereiden kanssa kaksivuotisen ja kaksisuuntaisen KHL-sopimuksen. Mäkiniemi pelasi kauden 2017–2018 kokonaan seuran A-nuorten vahvuudessa, jossa hän kantoi suurimman osan joukkueen torjuntavastuusta. Mäkiniemi edusti Jokereita kauden aikana myös Junior Club World Cupissa. Kaudeksi 2018–2019 hänet nimettiin seuran farmijoukkueen, Mestis-joukkue Kiekko-Vantaan vahvuuteen. Mäkiniemen alkukausi meni kuitenkin pilalle, kun hän kuntoutti itseään keväällä suoritetun lonkkaleikkauksen jäljiltä. Mäkiniemi palasi kaukaloihin vasta joulukuussa 2018. Hän sai kauden aikana tililleen lopulta 13 runkosarjaottelua. Mäkiniemi pelasi kauden aikana myös yhden ottelun Jokereiden A-nuorissa. Hän ei kuitenkaan debytoinut KHL:ssä.

Huhtikuussa 2019 Mäkiniemi teki 2+1-vuotisen SM-liigasopimuksen Tampereen Ilveksen kanssa. Hän lähti kauteen joukkueen toisena maalivahtina Ville Kolppaselle, mutta jo ensimmäisten kierrosten jälkeen Mäkiniemi putosi Ilveksen maalivahtihierarkiassa niin ikään kolmanneksi, kun Lukáš Dostálin paluu NHL:stä lainalle joukkueeseen varmistui. Mäkiniemi siirtyi lainalle Ilveksen yhteistyöseuran, Mestis-joukkue KOOVEE:n vahvuuteen. Hänet valittiin sarjan marraskuun kuukauden kentälliseen. Joulukuussa 2019 Mäkiniemi nousi takaisin Ilveksen kokoonpanoon, kun Lukáš Dostál liittyi Tšekin alle 20-vuotiaiden MM-joukkueeseen. Mäkiniemi teki SM-liigadebyyttinsä 28. joulukuuta 2019 vieraissa KooKoota vastaan. Hän torjui Ilveksen 1–2-jatkoaikavoittoon päättyneessä ottelussa 24 kertaa. Jesse Lustberg valitsi Mäkiniemen ottelun Alumnien tähtien kakkostähdeksi. Myös Dostálin palattua hän esiintyi enemmän Ilveksen SM-liigajoukkueessa ja kävi vuotellen Kolppasen kanssa KOOVEE:n vahvuudessa. Mäkiniemi pelasi KOOVEE:ssa kaikkiaan 27 runkosarjaottelua torjuen yhden nollapelin. Hän pelasi myös kaksi Suomen Cupin ottelua. Mäkiniemi palkittiin kauden päätteeksi Mestiksen parhaana maalivahtina Pasi Nurminen -palkinnolla ja hänet äänestettiin toiseen tähdistökentälliseen. SM-liigassa Mäkiniemi pelasi kaikkiaan seitsemän runkosarjaottelua.

Kauteen 2020–2021 Mäkiniemi oli lähdössä Ilveksen toisena maalivahtina Ville Kolppasen aisaparina, mutta kauden kynnyksellä Lukáš Dostál palasi kuitenkin jälleen joukkueeseen lainalle NHL:stä. Mäkiniemi toimi alkukauden Dostálin pääasiallisena kakkosmaalivahtina, kunnes Dostálin lainasopimus päättyi marraskuun jälkipuoliskolla. Mäkiniemi torjui SM-liigauransa ensimmäisen nollapelin kauden seitsemännessä ottelussaan 28. marraskuuta 2020 Kalevan Palloa vastaan. Hän torjui Ilveksen 2–0-voittoon päättyneessä ottelussa 24 kertaa. Hannu Mattila valitsi Mäkiniemen ottelun Alumnien tähtien ykköstähdeksi. Hän nousi loppukaudella Ilveksen selkeäksi ykkösmaalivahdiksi ja pelasi kauden aikana kaikkiaan 34 runkosarjaottelua torjuen kaksi nollapeliä sekä viisi playoff-ottelua. Joulukuussa 2020 seura käytti Mäkiniemen sopimuksessa olleen option ja teki vuoden mittaisen jatkosopimuksen hänen kanssaan.

Toukokuussa 2021 Mäkiniemi teki Carolina Hurricanesin kanssa kaksivuotisen NHL-tulokassopimuksen. Hänen kausipalkkansa NHL:n puolella kaudella 2021–2022 on 842 500 dollaria ja kaudella 2022–2023 892 500 dollaria. Mäkiniemen farmipalkka on 70 000 dollaria kaudessa. Hänen sopimukseensa sisältyi myös 185 000 dollarin allekirjoitusbonus. Syksyn harjoitusleirin päätteeksi Hurricanes lähetti Mäkiniemen AHL-joukkue Chicago Wolvesiin. Hän pelasi siellä alkukaudella 2021–2022 14 ottelua torjuen 11 voittoa ja kaksi nollapeliä, kunnes Mäkiniemi joutui loukkaantumisen vuoksi sivuun joulukuussa 2021. Hän ei kuntouduttuaan mahtunut loppukaudella enää Wolvesin kokoonpanoon, vaan joukkueen torjuntavastuun jakoivat pääasiassa Alex Lyon, Pjotr Kotšetkov ja Jack LaFontaine. Wolves voitti kauden päätteeksi Calder Cupin, mutta Mäkiniemi ei kuitenkaan virallisesti kuulunut mestaruuden voittaneeseen joukkueeseen.

Heinäkuussa 2022 Carolina Hurricanes kauppasi Mäkiniemen, hyökkääjä Steven Lorentzin ja ehdollisen vuoden 2023 ehdollisen kolmannen kierroksen varausvuoron San Jose Sharksiin vaihdossa puolustaja Brent Burnsiin ja hyökkääjä Lane Pedersoniin. Syksyn harjoitusleirin päätteeksi seura lähetti hänet AHL-joukkue San Jose Barracudan vahvuuteen. Joulukuussa Mäkiniemi nostettiin Sharksin NHL-vahvuuteen, kun Aaron Dell lähetettiin farmiin. Hän teki NHL-debyyttinsä 7. joulukuuta 2022 Vancouver Canucksia vastaan, kun Mäkiniemi vaihdettiin Sharksin maalinsuulle ottelun kolmanteen erään maanmiehensä Kaapo Kähkösen tilalle, kun Sharks oli ottelussa 4–3-tappiolla. Hän torjui kolmannessa erässä ja jatkoajalla kuusi kertaa ja päästi kaksi maalia, kun Sharks hävisi lopulta jatkoajalla Elias Petterssonin viimeisteltyä 6–5-loppulukemat ajassa 64.25. Ensimmäisen NHL-ottelunsa aloittavana maalivahtina Mäkiniemi pelasi seuraavassa ottelussa 9. joulukuuta 2022 vieraissa Anaheim Ducksia vastaan. Hän torjui Sharksin 1–6-voittoon päättyneessä ottelussa 23 kertaa. Mäkiniemi valittiin ottelun kolmostähdeksi. Ottelun jälkeen Sharks lähetti hänet takaisin farmiin, kun James Reimer kuntoutui takaisin Sharksin NHL-vahvuuteen.

### Maajoukkueura

Mäkiniemi on pelannut yhden poikien maaottelun. Hän on myös pukenut yhteen alle 20-vuotiaiden maaotteluun, mutta Mäkiniemi jäi siinä kuitenkin ilman peliaikaa.

Mäkiniemi valittiin Pohjola-leirin parhaaksi maalivahdiksi ja tähdistökentälliseen vuonna 2014.

Muuta
-----

Mäkiniemi valmistui ylioppilaaksi Sotungin lukiosta keväällä 2018.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2016–2017 | Jokerit | A-SM | 26 |  |  |  | 1522 | 68 |  | 2.68 | 90,8 | – | – | – | – | – | – | – | – |
| 2017–2018 | Jokerit | A-SM | 35 |  |  |  |  | 106 |  | 3.03 | 91,6 | – | – | – | – | – | – | – | – |
| 2018–2019 | Jokerit | A-SM | 1 |  |  |  |  | 9 | 0 | 9.00 | 73,5 | – | – | – | – | – | – | – | – |
|  | Kiekko-Vantaa | Mestis | 13 | 4 | 7 | 2 | 773 | 38 | 1 | 2.92 | 90,5 | – | – | – | – | – | – | – | – |
| 2019–2020 | Ilves | A-SM | 1 |  |  |  |  | 3 | 0 | 3.03 | 91,6 | – | – | – | – | – | – | – | – |
|  | Ilves | SM-liiga | 7 | 2 | 0 | 4 | 352 | 9 | 0 | 1.53 | 93,6 | – | – | – | – | – | – | – | – |
|  | KOOVEE | Mestis | 27 | 14 | 4 | 8 | 1592 | 80 | 1 | 3.01 | 90,8 | – | – | – | – | – | – | – | – | Kakkostähdistö |
| 2020–2021 | Ilves | SM-liiga | 34 | 13 | 14 | 7 | 2039 | 88 | 2 | 2.59 | 90,7 | 5 | 1 | 4 | 298 | 15 | 0 | 3.02 | 91,5 |
| 2021–2022 | Chicago Wolves | AHL | 14 | 11 | 2 | 1 | 843 | 29 | 2 | 2.06 | 92,2 | – | – | – | – | – | – | – | – |

Lähteet
-------

* Eetu Mäkiniemi The Internet Hockey Databasessa (englanniksi)
* Eetu Mäkiniemi Eurohockey-sivustolla (englanniksi)
* Eetu Mäkiniemi *Elite Prospects*. Everysport Media Group AB.  (englanniksi)

### Viitteet

1. 1 2  Lindström, Mia: Tässä ovat kevään 2018 uudet ylioppilaat Vantaalta – katso nimilista *vantaansanomat.fi*.  18.5.2018. Etelä-Suomen Media Oy. Viitattu 28.12.2019.
2. 1 2 3 4 5 6 7  Eetu Mäkiniemi *Elite Prospects*. Everysport Media Group AB.  (englanniksi)
3. ↑  Kiekko-Vantaasta Jokerien farmiseura - Pasi Arvonen päävalmentajaksi *Jatkoaika.com*.  2.5.2018. Jatkoaika r.y. Viitattu 28.12.2019.
4. ↑  Roivas, Mikko: Jokerit ja Kiekko-Vantaa neuvottelivat - Vantaalle tukku uusia sopimuksia *Jatkoaika.com*.  9.4.2018. Jatkoaika r.y. Viitattu 28.12.2019.
5. ↑  Perkiö, Jari: Ilveksen nuorella torjujalla huima startti uralle – taustalla kova nousu: "En uskonut, että homma lähtee käyntiin näin hyvin" *iltalehti.fi*.  3.1.2020. TAMPERE:  Alma Media Suomi Oy. Viitattu 24.3.2020.
6. ↑  Seppä, Lassi: Kolppanen, Maalahti ja lupaavia nuoria Ilvekseen − Rautiainenkin jää Tampereelle *Jatkoaika.com*.  3.4.2019. Jatkoaika r.y. Viitattu 28.12.2019.
7. ↑  Miettinen, Miska: Huima vahvistus tulee takaisin liigajoukkueeseen rapakon takaa – "Paluu jo tässä vaiheessa kautta on mahtava juttu" *suomikiekko.com*.  17.9.2019. Nordic Sport Media. Viitattu 28.12.2019.
8. ↑  Mestiksen marraskuun All Stars -kentällinen *mestis.fi*.  3.12.2019. Suomen Jääkiekkoliitto – Finlands Ishockeyförbund ry. Viitattu 29.12.2019.
9. ↑  Otteluseuranta *liiga.fi*.  28.12.2019. Jääkiekon SM-liiga Oy. Viitattu 28.12.2019.
10. ↑  Pasi Nurminen -palkinto: Eetu Mäkiniemi *mestis.fi*.  24.3.2020. Suomen Jääkiekkoliitto – Finlands Ishockeyförbund ry. Viitattu 3.4.2020.
11. ↑  Mestiksen All Stars -kentällinen 2019-2020 *mestis.fi*.  16.4.2020. Suomen Jääkiekkoliitto – Finlands Ishockeyförbund ry. Viitattu 16.4.2020.
12. ↑  Yli-Mäenpää, Joni: Jääharjoitusten pariin palannut Ilves-vahti Eetu Mäkiniemi linjaa: "Tavoitteena on päästä pelaamaan mahdollisimman monta ottelua" *Jatkoaika.com*.  28.7.2020. Jatkoaika r.y. Viitattu 2.12.2020.
13. ↑  Otteluseuranta *liiga.fi*.  28.11.2020. Jääkiekon SM-liiga Oy. Viitattu 2.12.2020.
14. ↑  Seppä, Lassi: Ilves solmi jatkosopimuksia nuorten runkopelaajiensa kanssa *Jatkoaika.com*.  16.12.2020. Jatkoaika r.y. Viitattu 16.12.2020.
15. ↑  Canes Sign Kochetkov and Makiniemi *nhl.com/hurricanes*.  1.5.2021. RALEIGH, NC:  Carolina Hurricanes. Viitattu 11.5.2021. (englanniksi)
16. ↑  Lehtisaari, Matti: Ilves solmi jatkosopimuksia nuorten runkopelaajiensa kanssa *yle.fi*.  1.5.2021. Yleisradio Oy. Viitattu 11.5.2021.
17. ↑  Canes Announce Opening Night Roster *nhl.com/hurricanes*.  13.10.2021. RALEIGH, NC:  Carolina Hurricanes. Viitattu 13.10.2021. (englanniksi)
18. ↑  Rinaldi, Andrew: Kochetkov’s Assignment Crowds Wolves’ Crease *fieldpasshockey.com*.  19.2.2022. ROSEMONT, Ill.:  Field Pass LLC.  Arkistoitu 7.2.2023. Viitattu 7.2.2023. (englanniksi)
19. ↑  Honkamaa, Tiia: AHL:n mestaruus jaettiin kolmen vuoden tauon jälkeen – Hurricanesin farmiseura taas voitokkaana *Jatkoaika.com*.  26.6.2022. Jatkoaika r.y. Viitattu 7.2.2023.
20. ↑  Sharks Make Deal with Hurricanes: Trade Burns and Pederson *nhl.com/sharks*.  13.7.2022. SAN JOSE, CA:  San Jose Sharks. Viitattu 7.2.2023. (englanniksi)
21. ↑  Hurmerinta, Eero: Brent Burns siirtyy Carolina Hurricanesiin *Jatkoaika.com*.  13.7.2022. Jatkoaika r.y. Viitattu 4.8.2022.
22. ↑  Oksanen, Patrik: Joona Koppanen lähetettiin farmiin – myös muita suomalaisia AHL:n puolelle *Jatkoaika.com*.  7.10.2022. Jatkoaika r.y. Viitattu 7.2.2023.
23. ↑  Sharks Recall Eetu Makiniemi From San Jose Barracuda *nhl.com/sharks*.  6.12.2022. SAN JOSE, Calif.:  San Jose Sharks. Viitattu 7.2.2023. (englanniksi)
24. ↑  Vancouver Canucks - San Jose Sharks - December 7th, 2022 *nhl.com*.  7.12.2022. National Hockey League. Viitattu 7.2.2023. (englanniksi)
25. ↑  Hultin, Jere: Suomalaisvahdille tulikaste NHL:ssä – syrjäytti maanmiehensä tolppien välistä *MTVuutiset.fi*.  8.12.2022. Telia Company AB. Viitattu 7.2.2023.
26. ↑  San Jose Sharks - Anaheim Ducks - December 9th, 2022 *nhl.com*.  9.12.2022. National Hockey League. Viitattu 7.2.2023. (englanniksi)
27. ↑  Lehmola, Jussi: Sharksin maalivahti Mäkiniemi loisti ensimmäisessä NHL-startissaan *nhl.com/fi*.  10.12.2022. National Hockey League. Viitattu 7.2.2023.
28. ↑  San Jose Sharks PR Twitterissä *twitter.com*.  13.12.2022. San Jose Sharks. Viitattu 7.2.2023. (englanniksi)